Isus je uskrsnuo – Aleluja!

Dragi učenici, pozdravljam vas na početku devetog tjedna na daljinu.

***Izmolimo*** molitvu Duhu Svetome:

**O DOĐI, STVORČE**

O dođi, Stvorče, Duše Svet, pohodi duše vjernika,  
poteci višnjom milosti u grudi štono stvori ih.

Ti nazivaš se Tješitelj, blagodat Boga svevišnjeg,  
studenac živi, ljubav, plam i pomazanje duhovno.

Darova sedam razdaješ, ti, prste desne Očeve,  
od vječnog Oca obećan, ti puniš usta besjedom.

Zapali svjetlo u srcu, zadahni dušu ljubavlju,  
u nemoćima tjelesnim potkrepljuj nas bez prestanka.

Dušmana od nas otjeraj i postojani mir nam daj,  
ispred nas idi vodi nas, da svakog zla se klonimo.

Daj Oca da upoznamo i Krista sina njegova.  
i u te Duha njihova da vjerujemo sveudilj.

Sva slava Ocu vječnomu i uskrslomu Sinu mu,  
sa tješiteljem Presvetim nek bude sad i uvijeke. Amen.

Nakon evo, dva sata učenja o Duhu Svetom, jeste li sebi postavili pitanje:

Tko je taj famozni Duh Sveti?

Što nas uči Crkva?

Ckva nas uči da je Duh Sveti treća OSOBA Presvetog Trojstva.

Dakle, BOG je:

* OTAC (prva osoba),
* SIN (Isus, druga osoba) i
* DUH SVETI (treća osoba).

Crkva nas uči i da je Duh Sveti LJUBAV Oca i Sina. Otac ljubi Sina, Sin ljubi Oca i kao produkt te savršene ljubavi nastaje sila, snaga, ljubav, OSOBA tj. Duh Sveti, Duh Božji. Crkva želi reći da ta sila nije neka energija koju mi možemo uzeti, prisvojiti, već je On osoba koja se daruje. Mi ga primamo kao čisti Božji dar. Koga? BOŽJU LJUBAV. Prekrasno, zar ne?

Ako je Duh Sveti Bog, mora da se spominje u Bibliji. Istražiti ćemo Stari i Novi zavjet i vidjeti gdje se sve spominje Duh Sveti.

***Napiši*** naslov: Duh Sveti u Bibliji

Duh Sveti se spominje već u na prvoj stranici Biblije, čak u prvoj rečenici. *(Tko ima Bibliju neka provjeri.)* Post 1,1-2*: «U početku stvori Bog nebo i zemlju. Zemlja bijaše pusta i prazna; tama se prostirala nad bezdanom i* ***Duh Božji lebdio je nad vodama».*** Drugim riječima, dok nije bilo ničega, bio je Bog-Duh Sveti.

Slijedeći vrlo važan tekst je u drugom poglavlju prve knjige Biblije Post 2,7: *„Jahve, Bog, načini čovjeka od praha zemaljskog i* ***u nosnice mu udahne dah života****.“* Duha Svetog se u SZ-u naziva RUAH (hebrejski). Ruah doslovce znači dah, tako je upravo Duh Sveti taj dah koji nas čini živima.

Napravit ćemo malu vježbicu***: zatvorite oči i dišite***. Dok udišete i izdišete posvijestite si (zamislite) da udišete i izdišete Duha Božjega… Da u vama nema Duha Božjega ne biste bili živi. Duh Božji je život u nama. Isus je rekao za sebe: JA SAM put, istina i ŽIVOT. **Bog je život.**

Na Mojsiju, velikom Božjem suradniku, proroku i vođi izraelskog naroda počivao je Duh Božji kojeg je on davao i svojim suradnicima: Br 11,24-30: «*Mojsije izađe i kaza narodu Jahvine riječi. Onda skupi sedamdeset muževa između narodnih starješina i smjesti ih oko Šatora. Jahve siđe u oblaku i poče s njim govoriti. Zatim uze od duha koji bijaše na njemu i stavi na onu sedamdesetoricu starješina. Kad duh počinu na njima, počeše prorokovati…*

***Pročitajte*** u udžbeniku: Duh Božji zahvaća suce (str.142.-143.), Kraljevi su Božji pomazanici ( str. 143.) i Duh Božji nadahnjuje proroke.

Na temelju pročitanih tekstova napiši zaključak tj. ***odgovori*** na pitanje u bilježnicu:

* Kako Duh Božji djeluje na, posebno od Boga odabrane, ljude Starog zavjeta?

2.dio Duh Božji u Novom zavjetu

Iako se djelovanje Duha Božjeg vidi već u Starom zavjetu, On nam se najbolje očituje u životu Isusa Krista, jer je njegov život nerazdvojivo vezan uz Duha koji u njemu prebiva. Zato Duha Svetog možemo najbolje upoznati iz Isusova života jer nam ga on u potpunosti objavljuje i obećava.

***Pogledajte*** prezentaciju na poveznici: <https://spark.adobe.com/page/FlKWwkZndlO7X/>

Dakle vidjeli smo da je Isusov život od samog začeća ispunjen Duhom Svetim. Isus ništa ne čini bez Duha.

* ***Nabroji*** barem četiri radnje koje Duh Sveti čini u Isusu ili po Isusu. U bilježnicu.

On nadahnjuje njegove govore, njegovu molitvu, vodi ga, po njemu ozdravlja, i na kraju uskrisava.

Duha je obećao apostolima, a po apostolima i nama. O događaju silaska Duha Svetoga nad apostole i djelovanju Duha Svetoga u vjernicima kršćanima idući sat.

Za danas toliko. Molite se Duhu Svetom, osobito za darove koje smatrate potrebnim. Molite se za Njegovo vodstvo u svom životu, za svoju budućnost, odabir škole, zanimanje, zvanje, odabir muža/žene… Nema toga što On ne zna bolje od nas. Osluškujte ga u svome srcu. Tamo boravi i od tamo nam govori. Treba stišati svoje želje, misli i osluškivati Njegov plan za nas. A ako ga i ne čujete baš najbolje, nema veze, predajte mu svoje molbe i pustite da On na njih odgovori kako i kada hoće. JER DUH SVETI ZNA 😊. Imajte povjerenja.

Puno vas voli,

za vas se Duhu Svetom moli,

da vas u životu svojim putem vodi,

Vaša vjeroučiteljica 😊